KOMISIJOS SPRENDIMAS
2004 m. rugsėjo 27 d.
keičiantis Komisijos sprendimą 2004/145/EB dėl finansinės pagalbos vienai Bendrijos etaloninei laboratorijai visuomenės veterinarinės sveikatos srityje (biologinės rizikos veiksniai) Jungtinėje Karalystėje 2004 metams
(pranešta dokumentu Nr. K(2006) 3547)
(Tik tekstas anglų kalba yra autentiškas)
(2004/667/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 28 straipsnio 2 dalį,
kadangi:
(1)
Komisijos sprendimu 2004/145/EB, 12 vasario 2004, dėl Bendrijos finansinės pagalbos tam tikroms Bendrijos etaloninėms laboratorijoms visuomenės veterinarinės sveikatos srityje (biologinės rizikos veiksniai) (2) Bendrija suteikia finansinę pagalbą jų konkrečioms funkcijoms ir pareigoms atlikti.
(2)
Vykdydama 2003 m. darbo programos dalį ir atlikusi galvijų spongiforminės encefalopatijos (GSE) monitoringo Bendrijoje programos rezultatų analizę, Didžiosios Britanijos Weybridge mieste esanti Bendrijos etaloninė laboratorija (BEL) užkrečiamajai spongiforminei encefalopatijai tirti sukūrė GSE būklės šalyje pradinio ir nuolatinio vertinimo integruotą metodą, įskaitant epidemiologinį modelį GSE monitoringo, atlikto atskirose šalyse, rezultatams įvertinti.
(3)
Reikėtų surengti seminarą su valstybių narių ekspertais tam, kad valstybių narių ekspertai galėtų susipažinti su modelio taikymu. Dėl modelio sudėtingumo ir būtinybės įgyti patirties tiek statistikos, tiek ir veterinarinės epidemiologijos srityje, reikėtų pakviesti po du kiekvienos valstybės narės ekspertus. Pradžioje galbūt taip pat reikės Bendrijos etaloninės laboratorijos ekspertų pagalbos, valstybėms narėms taikant modelį savo priežiūros programų įvertinimui. Todėl Bendrijos finansinę pagalbą Bendrijos etaloninės laboratorijos metiniam darbo planui reikėtų padidinti, padengiant šio seminaro ir ekspertų pagalbos papildomas išlaidas.
(4)
Reikėtų taikyti taisykles, nustatytas 2004 m. sausio 29 d. Komisijos reglamento (EB) Nr. 156/2004 dėl Bendrijos finansinės pagalbos Bendrijos etaloninėms laboratorijoms 4 straipsnyje pagal Sprendimo 90/424/EEB (3) 28 straipsnį.
(5)
Sprendimą 2004/145/EB reikėtų atitinkamai iš dalies pakeisti.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2004/145/EB iš dalies keičiamas taip:
1)
6 straipsnio 2 dalis pakeičiama tokiu tekstu:
„2. 1 dalyje nurodytos finansinės pagalbos didžiausia suma, skiriama laikotarpiui nuo 2004 m. sausio 1 d. iki gruodžio 31 d., yra 417 000 eurų.“
2)
6 straipsnio 3 dalis pakeičiama tokiu tekstu:
„3. Techninių seminarų organizavimui skiriamos Bendrijos finansinės pagalbos didžiausia suma yra 105 000 eurų. Pagal Reglamento (EB) Nr. 156/2004 4 straipsnį ir pagal leidžiančią nukrypti nuostatą laboratorija, nurodyta 1 straipsnio dalyje, turi teisę prašyti finansinės pagalbos jos rengiamiems seminarams, kurių dalyvių skaičius neviršija penkiasdešimties.“
2 straipsnis
Šis sprendimas skirtas Jungtinei Didžiosios Britanijos ir Šiaurės Airijos Karalystei.
Priimta Briuselyje, 2004 m. rugsėjo 27 d.